Tasekla tamaziɣt tebna ɣef timawit d tira, seg zik mi d-tger aẓar, tetteddu seg yimi ɣer tmeẓẓuɣt, seg tsuta ɣer tayeḍ. Tebda d timawit maca tuɣal tekcem deg wannar n tira ittid yekksen seg ṭṭlam d tatut. Ilmend n wayen i d-yenna Mussa Imarazen : « Tasekla taqbaylit taqburt, s umata tesɛa acḥal d asentel. Yal yiwen icudd ɣer wiyiḍ xerṣum ula di timawit, acku tasekla-agi, akken ma tella, tettruḥu deg yimi ɣer tmezzuɣt. D ayagi i tt-iǧǧan tezger idurar d issafen, ussan d iseggasen akken ad taweḍ si lǧil ɣer wayeḍ. »1